《金缕曲 谢文节公建阳卖卜砚 二十叠前韵》
清代·叶绍本

忧国徒倾酒。痛冬青、荒陵万树，块土存否。暂学君平垂帘市，汉运已移威斗。

占灵荚、爻非用九。猿鹤沙虫难草檄，剩罗纹、当作河山守。

悲马角、叹鹑首。

未同玉带燕台走。且就里、暗占消息，鹿归谁手。山郭萧条水呜咽，瘴雨蛮烟甘受。

凭三寸、纵常山口。大节夷齐同致命，笑纷纷、首鼠形何丑。

悲风飒，桥亭牖。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。